Page:Ludus Coventriae (1841).djvu/67



Introitus Abrahe, etc.

Most myghty makere of sunne and of mone, Kyng of kynges, and Lord over alle, Allemyghty God in hevyn trone, I the honowre and evyr more xal! My Lord, my God! to the I kalle, With herty wylle, Lord, I the pray, In synfulle lyff lete me nevyr falle, But lete me leve evyr to thi pay.

Abraham my name is kydde, And patryarke of age ful olde; And ȝit be the grace of God is bredde, In myn olde age, a chylde fulle bolde. Ysaac, lo! here his name is tolde, My swete sone that stondyth me by, Amonges alle chylderyn that walkyn on wolde, A lovelyer chylde is non trewly.

I thanke God with hert welle mylde, Of his gret mercy and of his hey grace, And pryncepaly ffor my suete chylde, That xal to me do gret solace. Now, suete sone, ffayre fare thi fface, fful hertyly do I love the, ffor trewe herty love now in this place, My swete childe, com, kysse now me.